PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/PK/R/1/147	Bratislava 21. november 2002

	Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov, podľa    § 65 ods. 2 zákona č. 71/1967 Zb. o správnom konaní (správny poriadok) v znení neskorších predpisov 

zrušuje

rozhodnutie Protimonopolného úradu Slovenskej republiky, IV. výkonného odboru č. 2000/PK/4/1/44 z 22.02.2000, ktorým bolo rozhodnuté o prerušení konania, ktoré sa začalo dňa 06.04.1999 na návrh podnikateľa Poľnohospodárske družstvo v Tomášove, Tomášov, okres Bratislava - vidiek vo veci zneužitia dominantného postavenia podnikateľom Slovenská poisťovňa, a.s., Dostojevského rad 4, 815 74 Bratislava. 

Odôvodnenie: 

	Protimonopolnému úradu Slovenskej republiky, IV. výkonnému odboru (ďalej len „úrad“) bol dňa 06.04.1999 doručený návrh podnikateľa Poľnohospodárske družstvo v Tomášove, Tomášov, okres Bratislava – vidiek (ďalej len „PD Tomášov“), zastúpeného JUDr. Ľudovítom Mrázom, advokátom, Advokátska kancelária JUDr. Ľ. Mráz & JUDr. M. Mráz, Bajzova č. 4, P.O.BOX 156, 820 05 Bratislava 25 na začatie konania vo veci zneužitia dominantného postavenia podľa § 7 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon č. 188/1994 Z.z.“) podnikateľom Slovenská poisťovňa, a.s., Dostojevského rad 4, 815 74 Bratislava (ďalej len „Slovenská poisťovňa, a.s.“). 

	Dňa 22.02.2000 úrad vydal rozhodnutie č. 2000/PK/4/1/44, ktorým podľa § 29 ods. 1 zákona č. 71/1967 Zb. o správnom konaní (správny poriadok) rozhodol o prerušení predmetného konania vo veci zneužitia dominantného postavenia z  dôvodu konania o predbežnej otázke. Predbežnou otázkou (§ 40 správneho poriadku) podľa názoru úradu bolo konanie na Krajskom súde v Bratislave vo veci určenia neplatnosti časti zmluvy na základe žaloby podnikateľa PD Tomášov. Rozhodnutie úradu č. 2000/PK/4/1/44 zo dňa 22.02.2000 nadobudlo právoplatnosť dňa 23.02.2000.

	Dňa 15.10.2002 sa z podnetu Rady Protimonopolného úradu Slovenskej republiky (ďalej len „Rada úradu“), ako orgánu príslušného na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v platnom znení, začalo konanie podľa § 65 zákona č. 71/1967 Zb. o správnom konaní (správny poriadok) v znení neskorších predpisov vo veci preskúmania rozhodnutia úradu č. 2000/PK/4/1/44 zo dňa 22.02.2000 mimo odvolacieho konania. 

	Po preskúmaní rozhodnutia o prerušení konania, ako aj spisového materiálu s ním súvisiaceho, Rada úradu dospela k záveru, že úrad nesprávne posúdil konanie na Krajskom súde v Bratislave na základe žaloby podnikateľa PD Tomášov zo dňa 07.04.1999 ako konanie o predbežnej otázke podľa § 40 správneho poriadku vo vzťahu ku konaniu, ktoré sa začalo na úrade dňa 06.04.1999. Predmetné konanie na súde (podľa vyjadrenia podnikateľa Slovenská poisťovňa, a.s. doručeného úradu listom č. 6080 zo dňa 22.10.2002 v danej veci už rozhodol Najvyšší súd, pričom jeho rozsudok nie je právoplatný) je totiž konaním, na závere ktorého nie je, závislé konanie vo veci zneužitia dominantného postavenia podľa § 7 zákona č. 188/1994 Z.z.. Prerušenie konania podľa § 29 správneho poriadku teda nemalo v danom prípade opodstatnenie a úrad mal pokračovať v začatom konaní bez jeho prerušenia.

	Tým, že konanie vo veci zneužitia dominantného postavenia podnikateľom Slovenská poisťovňa, a.s. nebolo prerušené v súlade s § 29 ods. 1 správneho poriadku, úrad porušil § 3 ods. 1 správneho poriadku a § 46 správneho poriadku, podľa ktorých správne orgány postupujú v konaní v súlade so zákonmi a inými právnymi predpismi a taktiež i rozhodnutie musí byť v súlade so zákonmi a ostatnými právnymi predpismi. 

Poučenie: 

	Proti tomuto rozhodnutiu možno podať v lehote do 15 dní odo dňa jeho doručenia rozklad na adresu: Rada Protimonopolného úradu Slovenskej republiky, Drieňová 24, 826 03 Bratislava.

							         Danica Paroulková
						predsedníčka Rady Protimonopolného úradu SR

Rozhodnutie sa doručí:

1. JUDr. Janka Vávrová, Slovenská poisťovňa, a.s., Dostojevského rad 4, 815 74 Bratislava
2. JUDr. Ľudovít Mráz, advokát, Advokátska kancelária JUDr. Ľ. Mráz & JUDR. M. Mráz, Bajzova č. 4, P.O.BOX 156, 820 05 Bratislava 25
3. Protimonopolný úrad Slovenskej republiky, odbor zneužívania dominantného postavenia